โฆษก ศบค. แจงข้อเท็จจริงโรงพยาบาลจังหวัดศรีสะเกษไม่ได้ปกปิดข้อมูลผู้ป่วยโควิด-19 ยืนยัน ผู้ป่วยเสียชีวิตด้วยโรคปอดติดเชื้อจากแบคทีเรีย
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด 19 ) หรือ ศบค.กล่าวถึงข้อเท็จจริงกรณีโรงพยาบาลจังหวัดศรีสะเกษรายงานผู้เสียชีวิตด้วยโรคปอดติดเชื้อจากแบคทีเรีย แต่มีภาพเจ้าหน้าที่สวมใส่ชุด PPE นำร่างผู้เสียชีวิตฌาปนกิจโดยเร่งด่วน ว่า จากการตรวจสอบเบื้องต้นไม่มีการปกปิดข้อมูลแต่อย่างใด โดยผู้อำนวยการโรงพยาบาลแจ้งว่าผู้ป่วยรายดังกล่าว เป็นผู้ป่วยโควิด-19 รายที่ 70 ของจังหวัด ตั้งแต่วันที่ 22 เมษายน 2564 อายุ 61 ปี ผลการรักษาหายจากโควิด-19 แล้ว แต่ยังคงรักษาตัวอยู่ในโรงพยาบาล และพบว่ามีอาการปอดติดเชื้อแทรกซ้อนจากแบคทีเรียและเสียชีวิตเมื่อวันที่ 22 พฤษภาคมที่ผ่านมา ทั้งนี้เจ้าหน้าที่จึงปฏิบัติตามมาตรการป้องกันการแพร่ระบาดโควิด-19 โดยสวมใส่ชุด PPE โฆษกศบค. กล่าวเพิ่มเติมด้วยว่า การลงทะเบียนวัคซีนขอให้ชะลอการลงทะเบียนผ่านหมอพร้อมไปก่อน เนื่องจากประชาชนมีทางเลือกที่หลากหลายขึ้นมีระบบอื่นเข้ามาช่วยระบบหมอพร้อม เช่น จังหวัดภูเก็ต มีแอปพลิเคชันของจังหวัดและกรุงเทพมหานครที่จะเปิดให้ลงทะเบียนวันที่ 27 พฤษภาคมนี้ เพื่ออำนวยความสะดวกให้ประชาชน อย่างไรก็ตาม ผู้ที่ลงทะเบียนผ่านหมอพร้อมที่เป็นผู้สูงอายุ 60 ปีขึ้นไปและเป็น 7 กลุ่มโรคเสี่ยง ยืนยันว่า ลงทะเบียนแล้วข้อมูลอยู่ในระบบจะได้รับวัคซีนในช่วงเวลาที่เหมาะสมกับการจัดสรรวัคซีน ส่วนแผนการจัดสรรวัคซีนจากเดิมที่มีเกณฑ์ให้แต่ละจังหวัดจองวัคซีนได้ พบว่ามีจังหวัดที่จองวัคซีนจำนวนมากแต่พบผู้ติดเชื้อน้อย จึงต้องปรับเกณฑ์การจัดสรรวัคซีนโดยต้องใช้หลายเกณฑ์ทั้งอัตราการติดเชื้อเศรษฐกิจ สังคม การท่องเที่ยว รวมถึงกลุ่มอาชีพเสี่ยง อาทิ แคมป์คนงาน พนักงานขับรถสาธารณะ ดังนั้นแผนการกระจายวัคซีนต้องปรับเพื่อให้สอดคล้องกับสถานการณ์ปัจจุบัน